# El Pony Pisador

El Pony Pisador és un grup musical de Barcelona que barreja diversos estils de música folk i tradicional d'arreu del món, entre els quals la música celta, cançons marineres (sea shanties i havaneres), bluegrass, tarantel·la i iòdel. El nom de la banda fa referència a l'hostal El Cavallet Presumit («The Prancing Pony») que apareix a l'obra El Senyor dels Anells de J. R. R. Tolkien, anomenat «El Pony Pisador» en la traducció castellana.
El seu repertori inclou versions i temes propis. A més dels Països Catalans han actuat a diversos països d'Europa, els Estats Units, el Canadà i Austràlia.

## Història

Els orígens de la banda es remunten al 2013, quan Adrià Vila i Ramon Anglada van decidir formar un grup de música irlandesa inspirat en grups com Flogging Molly, Dropkick Murphys, The Dubliners o els Clancy Brothers. Amb la incorporació progressiva dels altres membres es va consolidar la formació i el seu estil eclèctic i festiu, interpretat principalment amb instruments tradicionals i farcit de referències humorístiques de la cultura tavernària i del món dels pirates, la literatura fantàstica i el còmic. Les influències musicals van ampliar-se amb artistes com Mägo de Oz, Flook, The Bothy Band, Chris Thile, Liz Carroll, Port-Bo o Iron Horse.
El 2016 van presentar el seu primer àlbum, Yarr's i Trons! (autoeditat i autoproduït, més tard reeditat amb la cooperativa de publicació discogràfica Coopula), en què recullen cançons de tradicions musicals diverses, des d'Irlanda fins a l'Àsia Menor. D'aquest disc és el primer videoclip del grup, «Tot és part de ser un pirata», esdevinguda una de les seves cançons més cèlebres. La gira de promoció els portà a fer concerts a festivals de música folk arreu de Catalunya i a participar del circuit internacional de festivals de sea shanties amb actuacions a l'Eurofolk Festival (Alemanya), el Harwich Shanty Festival i el Falmouth Sea Shanty (Regne Unit) o l'International Maritime Music del Tall Ship Celebration (Michigan, Estats Units), entre d'altres.
A finals de 2019 van publicar un segon disc titulat Matricular una galera (Coopula), incorporant en aquesta ocasió sonoritats pròpies del swing, les havaneres, les danses búlgares, sea shanties, cants harmònics tuvans (khöömei) i fins i tot el heavy metal. Unes setmanes abans del seu llançament públic el grup va estrenar el videoclip de la cançó «La Confraria del Menhir». Aquest tema i el mateix títol de l'àlbum són un homenatge als còmics d'Astèrix creats per Uderzo i Goscinny. Un altre videoclip del disc, «Lime Scurvy», va ser gravat a l'espai ocupat de la Casa Buenos Aires de Barcelona.
El gener de 2020 van ser inclosos entre els grups nominats als Premis Enderrock 2020 al millor artista revelació, al millor disc de folk i a la millor cançó de folk de 2019, quedant finalistes en la darrera categoria. El març del mateix any van oferir un concert en directe via streaming durant el confinament decretat en plena crisi per la pandèmia de COVID-19. Arran de l'èxit d'aquest format, la banda va continuar oferint concerts online en directe de manera regular durant els mesos de confinament i toc de queda per la pandèmia.
El 15 de setembre de 2020, després d'anunciar la imminent publicació d'un nou àlbum i crear grans expectatives per part de la seva comunitat de fans, el grup publicà un nou àlbum anomenat "Els nostres amics els esfeníscids", el qual resultà ser una col·lecció de fotografies de pingüins de diverses espècies (com Aptenodytes forsteri, Eudyptes robustus, Spheniscus demersus, Eudyptula minor, Megadyptes antipodes, Eudyptes pachyrhynchus, Pygoscelis adeliae, i Spheniscus mendiculus), a més d'un recull de fotomuntatges on amb fotografies de pingüins relataven un suposat viatge a l'Antàrtida.
El 25 de gener de 2021 van fer pública la portada del seu tercer disc, JAJA Salu2, a través de les seves xarxes socials. Tres dies més tard, el 28 de gener de 2021, estrenaren la primera cançó del disc en format senzill, La Noble Vila de Su. L'11 de febrer de 2021 van estrenar l'àlbum complet que conté, entre d'altres, el tema titulat «La Balada de Nils Olav», composta en directe per streaming el 30 de juliol de 2020. El grup presentà el disc al públic per primera vegada en un format de concert presencial a la Telecogresca de 2021.

## Membres

Els integrants de la banda són:
* Ramon Anglada — guitarra, acordió i veus
* Guillem Codern — banjo, harmònica, cant harmònic tuvà, iòdel
* Miquel Pérez — violí irlandès (fiddle), percussions i veu
* Martí Selga — flauta de bec, whistle, contrabaix, veu
* Adrià Vila — mandolina, bodhran, culleres, veu i cant iòdel

## Aparicions

| Any | Títol | Disc |
| 2016 | Oda a l'exiliat (Bonus Track) | Lad Cúig "Poemes de destrucció" |
| 2021 | Bon Cagar | Germà Negre "Picants, Obscenes, Amor i Penes" |
| 2022 | Carry On | Senyor Oca "Portals" |
| 2022 | Auge y Caída de Tonet Tramuntana | Lágrimas de Sangre "Armónico Desorden" |
| 2023 | Tu | La gravetat de Coulomb "L'efecte Doppler" |
| 2023 | Himne dels perdedors | Xiula "Babynova" |
| 2024 | Rachuli | Trio Mandili "Rachuli" |

## Referències

* ↑ Castillón, Xavier «“Irlanda és el punt de partida”». El Punt Avui. Girona, 25-01-2020, pàg. 41.
* 1 2 3 4 Martí, Jordi «El Pony Pisador: 'Els reptes són actuar al cim del Matagalls i batre el rècord Guinness de persones cantant iòdel'». Enderrock, 23-03-2020.
* ↑ Garcia, Clàudia «Entrevista a El Pony Pisador». La cultura no val res, 06-08-2014 [Consulta: 28 gener 2020].
* ↑ «Catalunya Exprés 12/1 3a h. Entrevista El Pony pisador». RTVE.es, 10-01-2020 [Consulta: 27 gener 2020].
* ↑ «El Pony Pisador» (en anglès). Harwich Shanty Festival, 01-02-2018. [Consulta: 8 abril 2020].
* ↑ «El Pony Pisador live at the Falmouth Sea Shanty» (en anglès). Institut Ramon Llull, 01-06-2019. [Consulta: 8 abril 2020].
* ↑ «International Maritime Music» (en anglès). Tall Ship Celebration, 2019. [Consulta: 8 abril 2020].
* ↑ Martín, Helena «Un menhir pot ser el que tu vulguis». Enderrock, 26-11-2019.
* ↑ «El Pony Pisador, viatge a la Gàl·lia amb teràpia del ritme!». A tocar!. Corporació Catalana de Mitjans Audiovisuals, 04-01-2020. [Consulta: 10 abril 2020].
* ↑ «Els nominats a la segona volta de la votació popular dels Premis Enderrock 2020 són...». Enderrock, 29-01-2020. [Consulta: 8 abril 2020].
* ↑ «Oques Grasses, Miki Núñez, Ginestà i Rosalia principals finalistes dels Premis Enderrock 2020». Enderrock, 13-02-2020. [Consulta: 8 abril 2020].
* ↑ Puig i Sedano, Xavier «Yarr’s i coronavirus o el Pony confinat». El Temps, 13-03-2020.
* ↑ «El Pony Pisador presenta el seu àlbum més animal». Ràdio Capital de l'Empordà, 15-09-2020 [Consulta: 15 setembre 2020].
* ↑ Estany, Ramon «VIDEO La cançó que han dedicat a la vila de Su el grup El Pony Pisador». Nació Solsona, 28-01-2021 [Consulta: 3 febrer 2021]. Arxivat 8 de febrer 2021 a Wayback Machine.
* ↑ «Componem una cançó en directe 🎵». [Consulta: 8 octubre 2021].
* ↑ Soria, Enrique. «Telecogresca 2021 - festivales.wiki» (en castellà). [Consulta: 8 octubre 2021].

## Enllaços externs

* El Pony Pisador - Lloc web oficial
* «El Pony Pisador». Viasona.